Kesum

Kesum (Polygonum minus atau Persicaria minor) adalah sejenis tumbuhan herba dari keluarga Polygonaceae yang terdapat di Malaysia dan negara yang beriklim tropika. Tumbuhan ini dipercayai berasal dari Asia Tenggara seperti Malaysia, Indonesia, Thailand, dan Vietnam. Ia digunakan sebagai ulaman dan bahan untuk masakan seperti Asam Pedas dan juga Laksa Penang. Tumbuhan ini tumbuh liar di kawasan tanah lembab dan berair seperti di tepi kolam, tepi parit dan juga di kawasan kebun keliling rumah kampung (selalunya di tepi bilik air). Daun kesum merupakan bahagian yang paling banyak digunakan terutamanya dalam masakan. Ia akan menghasilkan rasa masam lemak dan aroma yang cukup menyelerakan setelah dicampurkan dalam masakan. Kesum juga dikenali sebagai Chinese Knotweed (Bahasa Inggeris), Duo mao lio (Bahasa Cina), Surudo kudami (Bahasa Jepun). Walau bagaimanapun ianya adalah spesis yang berbeza dari kesum di Malaysia.

Morfologi 
Pokok Kesum merupakan sejenis tumbuhan renek yang menjalar di atas tanah atau memanjat pokok yang lain sebagai sokongan. Ketinggian pokok kesum mampu mencapai sehingga 1 meter di kawasan tanah rendah tetapi di kaawasan tanah tinggi seperti di Tanah Tinggi Cameron, ia mampu tumbuh sehingga setinggi 1.5 meter. Daun kesum berwarna hijau gelap dengan bentuk panjang dan tajam dihujung daun, berukuran 1.5 - 2 cm lebar, dan 5.0 - 7.0 cm panjang. Susunan daun kesum adalah bersilang dalam bilangan 3-5 helai daun pada satu tangkai daun. Batang tua berwarna coklat gelap manakala warna kehijauan terdapat pada bahagian pucuk yang berbentuk silinder dengan ruas yang banyak. Bahagian ruasnya mampu mengeluarkan akar jika berada atas tanah dan ia cepat membesar. Akar kesum merupakan akar serabut, padat pada bahagian perdu pokok. 

Bunga kesum mempunyai 4 kelopak berwarna putih keunguan dengan ditengahnya terdapat stigma dan filamen yang juga berwarna putih dan sedikit keunguan. Saiz bunga kesum sangat kecil. Ia tumbuh pada bahagian pucuk terutama pada pokok yang telah berumur lebih dari 4 bulan dan yang menerima 80-100% cahaya matahari. Buah kesum jarang sangat kecil dan hanya boleh dilihat jika diperhatikan dengan betul-betul.

Kegunaan
Kesum dimakan mentah sebagai ulam, boleh diguna sebagai bahan rempah ratus dalam masakan berlada seperti laksa, nasi kerabu, asam pedas dan tom yam; digunakan sebagai daun teh; dan digunakan untuk aplikasi topikal. Minyak kesum ada diguna untuk aromaterapi dan untuk merawat kelemumur. Dalam perubatan tradisional Malaysia, kesum diguna dalam tonik selepas bersalin dan untuk rawatan penghadaman.

Kajian farmakologi menunjukkan yang kesum ada aktiviti anti-oksidan, pengoksidaan LDL, anti-radang dan anti-mikrob, aktiviti meningkatkan penghadaman dan anti-ulser, aktiviti peningkatan kognitif, aktiviti membantu sistem imuniti badan dan sebagai perencat mikrob untuk mengelakkan kerosakan makanan. Kesum ada dijalani kajian klinikal untuk membantu daya ingatan, fungsi kognitif, melegakan tekanan mental meningkatkan daya tumpuan dan pengaktifan otak.

Berbanding dengan empat herba Malaysia yang lain (ulam raja, daun kaduk, pegaga dan daun salam) kesum menunjukkan kepekatan fenol dan aktiviti antioksidan tertinggi. Ia telah digunakan sebagai komponen bioaktif untuk filem pembungkusan untuk makanan yang boleh dimakan, berdasarkan karagenan separa halus dan gliserol sebagai pemplastis.

Lihat juga
 Pokok Daun Kesum
 Senarai pokok

Pautan luar 
 Polygonum minus - Huds.
 Maklumat Ringkas Kesum
 Daun Kesum dan Kebijaksanaan IQ Manusia

Kesum